ВЕЋУ ДЕПАРТМАНА ЗА АНГЛИСТИКУ

НАУЧНО-НАСТАВНОМ ВЕЋУ

ФИЛОЗОФСКОГ ФАКУЛТЕТА У НИШУ

Предмет: Извештај са службеног пута

На основу Одлуке Научно-наставног већа Филозофског факултета у Нишу бр. 209/1-10-12-01 од 19. јуна 2019. године, у периоду од 20. до 27. септембра 2019. године боравио сам на службеном путу и учествовао на скупу под називом *Српско-баварски дани високог образовања 2019*.

Скуп су заједнички организовали  Универзитет Ото-Фридрих у Бамбергу (*Otto-Friedrich-Universität Bamberg*), у Немачкој, на коме се скуп и одржао, и Баварски академски центар за средњу, источну и југоисточну Европу - BAYHOST (*Bayerisches Hochschulzentrum für Mittel-, Ost- und Südosteuropa*), са седиштем у Регенсбургу.

Скуп је одржан са циљем да оснажи академско партнерство између универзитета у Републици Србији и Савезној немачкој покрајини Баварској у пољима истраживања, наставе, студентске мобилности и јачања веза између универзитета и привреде.

Могло би се рећи да је тај циљ и остварен, односно да је поставио добар темељ за даље оснаживање партнерства између домаћих универзитета и високих школа, са једне стране, и оних у датој немачкој савезној покрајини, са друге стране. Наиме, скупу је присуствовало око 80 колега из Србије и Немачке из свих поља која се проучавају на универзитетима и високим школама, као и представници више немачких академских агенција, попут Агенције за академску размену и других.

У више различитих сесија, груписаних углавном према научним областима, представљени су облици могуће сарадње у областима могућих заједничких истраживања, мобилности студената, наставника и административног особља, организовања летњих школа и научних скупова, аплицирања за разне видове стипендија и другим областима ангажовања универзитета и високих школа.

На скупу сам формално био модератор једне од сесија, а неформално сам, заједно са другим колегама са нашег универзитета и из Србије, такође учествовао у информисању немачких партнера о доменима рада нашег универзитета и резултатима тог рада, што може допринети проширењу сарадње између домаћих и страних колега и институција.

Поменути скуп представља надградњу сарадње између универзитета који је био домаћин скупа и агенције BAYHOST, са једне стране, и домаћих универзитета и високих школа, са друге стране, која је успостављена у оквиру ТЕМПУС пројекта *Јачање универзитетских служби и процедура за потпуније учешће српских високошколских институција у европском простору високог образовања* (*Fostering University Support Services and Procedures for Full Participation in the European Higher Education Area – FUSE*), који је трајао од 2013. до 2016. године и чији је координатор био Универзитет у Нишу.

Прави ефекат датог скупа свакако ће показати време, а мене у његов позитиван допринос унапређењу сарадње између дате две групе високошколских институција убеђује озбиљност којом се приступило организацији скупа, значајан одзив страних и домаћих колега и њихова спремност да сарадњу заиста и унапреде.

На крају бих додао и да ми је боравак на датом скупу омогућио да се сусретнем са двојицом студената са нашег Департмана за англистику – Миланом Стојићем и Владимиром Станковићем, који тамо током текућег семестра бораве у оквиру своје мобилности на програму Еразмус+, што ми је од значаја и као члану Комисије за студентску мобилност.

Захваљујем се Већу Департмана за англистику и Научно-наставном већу Филозофског факултета у Нишу на одобреном плаћеном одсуству.

Прилог: Фотокопија Потврде о учешћу на наведеном скупу.

У Нишу, 2. октобра 2019. године ПОДНОСИЛАЦ ИЗВЕШТАЈА:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Владан Павловић

ванредни професор

Департман за англистику