**ИНТЕРНИ ПРОЈЕКАТ ФИЛОЗОФСКОГ ФАКУЛТЕТА У НИШУ**

**(академска 2019/2020. година)**

|  |  |
| --- | --- |
| **Департман који реализује пројекат** | Департман за руски језик и књижевност |
| **Назив пројекта** | Развој система мотивације за избор и учење руског језика у свим циклусима образовног система на југоистоку Србије |
| **Руководилац пројекта** | Доц. др Велимир Илић |
| **Секретар пројекта** | Доц. др Јелена Лепојевић |

|  |  |
| --- | --- |
| **Образложење пројекта** | Дати образложење пројекта из кога се види његова сврха, контекст из кога проистиче и значај који има његова реализација. Обим образложења пројекта: до 3.000 карактера са размацима.  Руски језик већ дуже време не спада у групу такозваних популарних страних језика, првенствено због предрасуда и стереотипа, формираних током друге половине ХХ века и укорењених крајем прошлог и почетком овог века. Број ученика који бира овај језик се драстично смањује, најпре у основним школама, добрим делом због непостојања руског језика у понуди, из које је последње две деценије избациван из различитих разлога. Ситуација је посебно драстична на простору града Ниша и Лесковца. У разговорима са родитељима ученика више основних школа на територији града, дошли смо до закључка да интересовање за учење руског језика у одређеној мери ипак постоји. Са друге стране, евидентно је и смањивање броја ученика који уче руски језик у средњим школама. До тога је дошло, с једне стране, због законског ограничења да се у средњој школи бира нови страни језик, тј. немогућности да овај језик почне да се учи тек од средњошколског циклуса образовања, а с друге стране због тога што све мање школа има у понуди наставу руског језика, па су ученици приморани да се одлучују за друге језике.  Основни узрок овог проблема видимо у основношколској популацији и настојаћемо да најпре на том нивоу покушамо да утичемо на одређене промене. Наука показује да су деца тог узраста, радознала по природи, отворена за све ново и непознато. Негативан став према руском језику се, можемо слободно рећи, учи и потиче из ширег друштва, породице, с тим што последњих година приметно долази и до одређених позитивних промена. Уколико бисмо код деце успели да побудимо интересовање за руски језик, или развијемо интересовање код деце код које оно већ постоји, као и да утичемо на рушење стереотипе који владају, сматрамо да бисмо, дугорочно, позитивно утицали на сузбијање тренутно владајућег негативног тренда.  Настава страног језика у основним и средњим школама је сложен и захтеван процес образовања и васпитања ученика, тим пре што од наставника подразумева веће ангажовање у погледу непрестаног мотивисања ученика за рад, нарочито када је реч о настави „мање популарних страних језика“. Како је учење било ког страног језика без мотивације осуђено на неуспех, задатак је наставника да у сваком тренутку код својих ученика негује заинтересованост за језик, књижевност, културу и традиције народа чији се језик проучава. На овом гледишту заснива се и други део нашег пројекта, усмерен на рад са наставницима, путем састанака са Мрежом наставника руског језика југоисточне Србије са циљем размене искустава у вези са различитим моделима мотивације ученика, као и организација семинара, мастер-класова и заједничких промотивних активности. |
| **Циљ пројекта** | Навести циљ пројекта који описује жељену промену чијем остваривању ће допринети реализација пројектних активности.  Основни циљ пројекта је разрада основних механизама мотивације ученика за учење руског језика у основним и средњим школама, а затим и наставак учења на Филозофском факултету. У оквиру бројних активности Департмана за руски језик и књижевност, у току прошле године, постигнута је веома успешна сарадња са Мрежом наставника, која је резултирала веома великим одзивом наставника, који су са својим ученицима учествовали у нашим активностима, пре свега у оквиру Недеље руске културе, коју је Департман организовао. Око сто учесника, под менторством тридесет наставника на различите начине учествовало је у Недеље руске културе, а на посебним састанцима, организованим са представницима мреже, једногласно је усвојен план будућих активности, чији је циљ промоција руског језика и културе, рушење негативне слике и перцепције о руском језику, које проистичу из става да је тај језик "исти као српски" и да као такав не треба да се учи, да знање руског језика "није исплативо" и томе слично.  Један од циљева је и да својим радом и ангажовањем мотивишемо ученике да преко представника родитеља утичу на руководство школа да руски језик уврсте у понуду страних језика у 2. циклусу образовања, односно да их инспиришемо да уз минималне напоре стекну основна знања из руског језика, која би им омогућила добијање одговарајућих потврда о основном знању, на основу којих би могли да наставе учење руског језика у 3. циклусу, или да руски језик и књижевност буде њихов избор студијског програма. |
| **Специфични циљеви** | Специфични циљеви описују поједине аспекте жељене промене описане у циљу пројекта, основне правце у којима ће се одвијати активности.  Реализација пројекта замишљена је у сарадњи са нишким основним и средњим школама, директорима и наставницима руског језика. Прва, припремна етапа дела пројекта, који се односи на непосредан рад са ученицима, подразумева разговор са директорима и њихову сагласност да се овакав један пројекат понуди њиховим ученицима. Представници Департмана за руски језик и књижевност, у сарадњи са представницима мреже наставника руског језика, већ су обавили прелиминарне разговоре са неким директорима нишких основних школа.  Други део пројекта реализоваће се у тесној сарадњи са Мрежом наставника руског језика, којима је првенствено и намењен. Подразумева организовање континуираних састанака, договоре око организације разних заједничких активности и њихове реализације, координацију активности наставника и сарадника Департмана за руски језик и књижевност и Мреже наставника руског језика. |
| **Задаци** | Задаци представљају групе сродних активности које су усмерене на реализацију специфичних циљева. Задаци треба да буду формулисани јасно, тако да из њих проистичу очекивани исходи. Задаци треба да буду планирани реалистично, тако да буду изводљиви у оквиру пројектног периода.  Факултативни часови руског језика, упознавање са спецификама руске културе кроз радионице, презентације, кроз дружење са студентима русистике;  Реализација активности усмерених на популаризацију руског језика и мотивацију за учење руског језика: Недеља руске културе, поетско вече, јавни час;  Реализација активности усмерених на усавршавање сарадње са Мрежом наставника руског језика, као и на стручно усавршавање наставника руског језика: мастер-класови, семинари, округли столови итд, као и заједничких активности наставника и сарадника Департмана са представницима Мреже наставника руског језика. |
| **Очекивани исходи / резултати** | Навести конкретне, мерљиве резултате које ће произвести пројектне активности. Треба планирати реално остварљиве исходе / резултате, на основу којих ће бити могућа евалуација реализације пројекта.  - упознавање ученика са руским језиком и културом, рушење стереотипа, утицај на статус руског језика као изборног предмета.  - позитивна динамика у развоју русистике на југоистоку Републике Србије;  - усавршавање комуникације и координације наставника руског језика и књижевности на југоистоку Републике Србије.  - унапређење квалитета наставе руског језика и књижевности путем имплементације иновација (превасходно са циљем повећања мотивације) у наставни процес основних и средњих школа на југоистоку Републике Србије;  - успостављање балансираног присуства руског језика у основношколском, средњошколском и високошколском образовном систему на југоистоку Републике Србије; |
| **Чланови пројектног тима** | Навести имена свих учесника у реализацији пројектних активности.  Сви наставници и сарадници Департмана за руски језик и књижевност Филозофског факултета у Нишу; студенти четврте године Департман за руски језик и књижевност. |

**Временски план реализације пројекта (планирати конкретне кораке у реализацији пројекта по месецима, почев од 1. новембра 2019. до 30. јуна 2020. године):**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Активност** | **Реализатори** | **Трајање у недељама** | **XI** | **XII** | **I** | **II** | **III** | **IV** | **V** | **VI** |
| Припреме за реализацију пројекта;  консултације са директорима основних школа на територији града | Велимир Илић,  Ненад Благојевић,  Јелена Лепојевић | 4 | √ |  |  |  |  |  |  |  |
| Оглашавање факултативних часова руског језика и време за пријаву заинтересованих;  састанци са Мрежом наставника руског језика | Велимир Илић,  Јелена Лепојевић стручне службе школе | 2 |  | √ |  |  |  |  |  |  |
| Први блок информативних часова | Јелена Лепојевић, Емилија Јовић | 2 |  | √ |  |  |  |  |  |  |
| Радионица "Как в России празднуют Новый год/Рождество" | Јелена Лепојевић, Емилија Јовић, студенти | 3 |  |  | √ |  |  |  |  |  |
| Други блок информативних часова;  састанци са Мрежом наставника руског језика и организација Недеље руске културе (мастер-клас за наставнике руског језика, уметнички програм, такмичења ученика) | Велимир Илић,  Јелена Лепојевић,  Ненад Благојевић,  Емилија Јовић | 4 |  |  |  | √ |  |  |  |  |
| Радионица "Как хорошо что скоро весна! Празднуем Масленицу";  Огледни и јавни часови руског језика и књижевности на факултету и/или гимназијама | сви наставници и сарадници Департмана за руски језик и књижевност | 3 |  |  |  |  | √ |  |  |  |
| Трећи блок информативних часова,  Недеља руске културе | сви наставници и сарадници Департмана за руски језик и књижевност, мрежа наставника руског језика | 4 |  |  |  |  |  | √ |  |  |
| Радионица "Русские города - как в России живут сегодня";  Организација и реализација уметничког програма поводом Дана словенске писмености | сви наставници и сарадници Департмана за руски језик и књижевност | 4 |  |  |  |  |  |  | √ |  |
| Последњи блок информативних часова;  Резимирање резултата реализованих активности | сви наставници и сарадници Департмана за руски језик и књижевност | 2 |  |  |  |  |  |  |  | √ |